section_heading: Povijest
paragraph_text: Iako je većina pjesama napisana nakon 11. rujna 2001., nekoliko ih datira iz perioda prije napada. "My City of Ruins" je originalno izvođena i napisana o Asbury Parku u New Jerseyju. No, nakon Springsteenove izvedbe u programu America: A Tribute to Heroes, pjesma je poprimila šire značenje. "Further On (Up the Road)" izvedena je uživo u Madison Square Gardenu tijekom ljeta 2000. na kraju povratničke turneje Springsteena i E Street Banda. Snimljena je, ali nije uvrštena ni na DVD ni na CD verziju HBO-ova specijala Bruce Springsteen & the E Street Band: Live in New York City. "Waitin' on a Sunny Day" napisana je početkom ili sredinom devedesetih, a izvedena je barem jednom na povratničkoj turneji. Springsteen je izjavio kako je "Nothing Man" originalno dovršena 1994., ali je ponovno snimljena za ovaj album.